मंडेला के पोते मंडला मंडेला ने कहा कि जब वह पूर्व राष्ट्रपति से मिलने अस्पताल गए तो वह बेहतर नज़र आ रहे थे.



बार-बार हो रहे फेफड़ों के संक्रमण के इलाज के लिए पिछले आठ दिन से मंडेला राजधानी प्रीटोरिया के अस्पताल में भर्ती हैं.रंगभेद के खिलाफ़ लंबे संघर्ष का नेतृत्व करने के बाद मंडेला 1994 में दक्षिण अफ्रीका के पहले अश्वेत राष्ट्रपति बने थे.पांच साल बाद उन्होंने यह पद छोड़ दिया था.एएफ़पी के अनुसार मंडला मंडेला ने कहा, “मैं मदीबा के लिए दुआ करने देश और दुनिया के लोगों का शुक्रिया अदा करता हूं. परिवार को लगातार जानकारी देने के लिए डॉक्टरों और एएनसी ऑफ़िस का भी धन्यवाद.”बीबीसी के माइक वुलड्रिज ने जोहानिसबर्ग से बताया कि मंडला की टिप्पणी हाल ही में दक्षिण अफ्रीकी सरकार द्वारा दिए गए बयान जैसी ही है.सरकार ने कहा थि कि मंडेला की सेहत में सुधार तो हो रहा है लेकिन उनकी हालत अब भी गंभीर बनी हुई है.शनिवार को मंडेला साल में तीसरी बार अस्पताल में भर्ती हुए हैं और वह तभी से डॉक्टरों की गहन देखरेख में हैं.मंडेला की बीवी ग्राका माशेल लगातार उनके साथ हैं.अगले महीने 95 साल के हो रहे इस विश्वप्रसिद्ध नेता के हर बार अस्पताल में भर्ती होने पर देश और दुनिया में चिंता का माहौल बन जाता है.दिसंबर में फेफड़ों के संक्रमण और पित्त की पथरी के लिए उन्हें 18 दिन अस्पताल में बिताने पड़े थे.राष्ट्रपति कार्यालय ने मंगलवार को कहा था कि इस बार अस्पताल में भर्ती होने से पहले मंडेला फेफड़ों के संक्रमण के चलते कुछ दिन बीमार रहे थे.रंगभेद के खिलाफ़ संघर्ष के दौरान मंडेला 27 साल जेल में रहे थे और माना जाता है कि जेलों की खदान में काम करने के दौरान ही उनके फेफड़ों में संक्रमण हुआ था.